บลจ.กรุงไทยขายตราสารหนี้6เดือนจ่าย3.10%ต่อปี
บลจ.กรุงไทย ส่งกองทุนตราสารหนี้ผสมต่างประเทศ อายุ 6 เดือน ชู 3.10% ต่อปี
10 ส.ค. 2554

บลจ.กรุงไทย ส่งกองทุนตราสารหนี้ผสมต่างประเทศ อายุ 6 เดือน ชู 3.10% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนกรุงไทยธนทรัพย์ บี 9 (KTSUPB9) ในวันที่ 22-28 มิ.ย. 2554 อายุ 6 เดือน มูลค่าโครงการ 3,000 ล้านบาท ลงทุนในพันธบัตรภาครัฐเกาหลีใต้สกุล KRW เงินฝาก หรือตราสารการเงินธนาคารต่างประเทศ ทั้งสกุลเหรียญสหรัฐและสกุล AED (ประเทศสหรัฐอาหรับเอมิเรตส์) ซึ่งได้รับการจัดอันดับความน่าเชื่อถือ A- ขึ้นไป 
ทั้งนี้ เช่น Union National Bank, Wing Lung Bank, China Development Bank ในสัดส่วน 75% ของมูลค่าทรัพย์สินสุทธิของกองทุน ส่วนที่เหลืออีก 25% ลงทุนในพันธบัตรภาครัฐของไทย ตราสารการเงินระยะสั้นของสถาบันการเงินและบริษัทเอกชนในประเทศ อันดับเครดิตตั้งแต่ BBB ขึ้นไป ผู้ลงทุนจะได้รับผลตอบแทน 3.10% ต่อปี 
สำหรับอัตราผลตอบแทนของพันธบัตรภาครัฐระยะสั้นไม่เกิน 1 ปี ปรับตัวเพิ่มขึ้น เนื่องจากอัตราดอกเบี้ยนโยบายมีแนวโน้มปรับขึ้นอย่างน้อย 0.25-0.30% แต่สภาพคล่องของระบบการเงินในประเทศสูงมากหลังกองทุนเกาหลีใต้เริ่มทยอยครบกำหนดไถ่ถอนและการลงทุนต่อในต่างประเทศลดลง ขณะที่ปริมาณตราสารหนี้เอกชนเริ่มมีจำกัด ทำให้อัตราผลตอบแทนของตราสารหนี้เอกชนในประเทศไม่เพิ่มขึ้นตามตราสารหนี้รัฐ 
ขณะที่ภาวะการลงทุนในต่างประเทศผันผวนตามค่าเงินเหรียญสหรัฐ ซึ่งสัปดาห์ที่ผ่านมาปัญหาการจัดการหนี้สาธารณะของกรีซส่งผลต่อการอ่อนค่าของเงินยูโร ปัญหาเงินเฟ้อและการออกมาตรการชะลอความร้อนแรงทางเศรษฐกิจในภูมิภาคเอเชีย ส่งผลให้มีการถือครองเงินเหรียญสหรัฐมากขึ้น ทำให้ค่าเงินเหรียญสหรัฐแข็งค่าเมื่อเทียบสกุลอื่นๆ ในภูมิภาคและมีผลลบต่อต้นทุนการป้องกันความเสี่ยงจากอัตราแลกเปลี่ยน ทำให้แนวโน้มอัตราผลตอบแทนจากการลงทุนในเงินฝาก หรือตราสารหนี้ต่างประเทศในรูปสกุลบาทหลังปิดความเสี่ยงอัตราแลกเปลี่ยนผันผวน ช่วงนี้จึงเหมาะกับการลงทุนเพื่อล็อกผลตอบแทนไว้
นอกจากนี้ บริษัทยังอยู่ระหว่างเปิดจำหน่ายกองทุนเปิดกรุงไทยสมาร์ท อินเวส 6 เดือน 3 (KTSIV6M3) ลงทุนในตราสารหนี้ในประเทศ เสนอขายถึงวันที่ 24 มิ.ย. 2554 ผลตอบแทนประมาณ 2.90% ต่อปี